ДОКЛАД

за дейността на Народно читалище „Паметник-1872г.” село Хърсово,общ.Самуил, обл. Разград за 2021г.

Измина една трудна и тревожна година, белязана от световно ширещата се пандемия, предизвикана от един опасен вирус, сеещ страх и смърт.Това обстоятелство силно повлия на читалищната работа, която принципно е свързана със събирането на големи групи хора, с движение общуване и контакти между тях.

За Читалищното настоятелство това положение бе предизвикателство, защото му се наложи да взема трудни решения за отмяна на планувани мероприятия и за провеждане на нови такива, съобразени с противоепидемичните мерки. Като цяло то заложи на доброволчеството и работата с хората в неравностойно положение, както и на работата с децата.

Основно читалищната дейност е свързана с работата на библиотеката към читалището. Нейната главна задача е тя да бъде „публична врата” към знания и информираност, да поощрява и обслужва читателските и информационни потребности на различните групи потребители като им осигурява свободен и равен достъп до всички библиотечни ресурси.

За осъществяването на тази цел бяха закупени два лаптопа за нуждите на потребителите.

 Някои от по-масовите мероприятия на читалищната библиотека, проведени съвместно с учениците и учителите от Основното училище в селото, бяха включването ни в националната инициатива „Маратон на четенето” под мотото „Да почетем заедно” и организираната през лятната ваканция „Лятна читалня”, в която взеха участие деца от различни възрасти. Освен че четоха, те рисуваха като с най-добрите рисунки беше подредена изложба „Моето лято на село“ във фоайето на читалището.

 Организирана беше „Цветарска работилница” към кръжока по цветарство в читалището. Кръжочниците засадиха и отгледаха цветя за разсаждане в градинката пред Паметника.

 Още една работилница беше организирана през месец април за изработване на маски, които бяха раздадени на възрастни хора и социално слаби във връзка изискванията на санитарните власти.

 Пак във връзка с пандемията читалищни членове-доброволци раздаваха облекла и обувки от Червения кръст на нуждаещи се.Доброволческа акция имаше и през месец юни, когато бяха раздадени почистващи и перилни препарати, както и дезинфектанти от фирми-дарители.

 Поради създалите се извънредни обстоятелства не бяха проведени плануваните „Вечер на народното творчество”, Конкурса „Читател на годината”, тържеството за 24 май, конкурса за детска рисунка „Да нарисуваме усмивка” за 1 юни.

 Работата по организацията и провеждането на различните мероприятия в читалищната библиотека изисква много търпение и воля, защото в средите на потенциалнато ни потребителско общество, книгата не е на особена почит. Затова в работата си залагаме на най-младите – децата от подготвителната група на ЦДГ и децата от началния курс на ОУ в селото.Традиционно всяка година заедно честваме началото на учебната година на 15 септември , а после с учениците от началния курс извършваме „запознанство” с библиотеката.През отчетната 2021 година тези мероприятия не се състояха поради наложените извънредни обстоятелства. Читалищната библиотека разполага с 8169 тома художествена и отраслова литература. Обслужваните в библиотеката читатели са 59, 14 от които са под 14 годишна възраст. Раздадени бяха 803 тома, а общо посещенията за дома и в читалнята са 1002. Направени бяха 28 библиографски справки за отчетната година.

 Не е възможно да се направи рязка граница между читалищната дейност и тази на читалищната библиотека. И все пак има си празници и мероприятия, организирани и чествани на по-мащабно общоселско ниво като Празника на Хърсово – 31 януари – Освобождението на селото от османско робство, който по традиция се провежда с факелно шествие и поднасяне на венци на Паметника и паметните плочи, тържествено слово от Кмета на селото и литературно-музикална програма от учениците на Основното училище, заря . Други чествания, организирани от читалището бяха проведените на 21 януари- Бабинден и Ден на родилната помощ, Първи март – Баба Марта на гости в ЦДГ. Честване на Осми март с тържество по случай Международния ден на жените с викторина и забавни игри.

 Поради създадените извънредни обстоятелства в читалищната работа беше наблегнато повече на информационната дейност; на тематичните табла, беседи и сбирки; и на изложбите.Тематични табла и кътове бяха изготвени във връзка със 148 години от обесването на Васил Левски, 3-ти март – 143 години от Освобождението на България от османско робство, 145 години от избухването на Априлското въстание. Тематични сбирки бяха проведени на открито в градинката пред Паметника във връзка с 6-ти септември – „Съединението – патриотизъм по български”и 22-ри септември – Денят на независимостта-Кратка хроника на събитията, свързани с независимостта на България и значението на този исторически акт.Беседи бяха проведени в читалищната библиотека за Освобождението на село Хърсово , за живота и революционната дейност на Васил Левски, за Илинденско-Преображенското въстание, „Кои са Будителите и има ли днес такива?”Беше подредена по традиция изложба от мартеници изработени от деца и жени – читалищни членове , но голям интерес и много добри отзиви и харесвания предизвика изложбата подредена във връзка с есенния събор на селото на теми „Сръчни ръце” и „ Плодовете на моята градина”.Специално място в изложбата беше отредено на експонатите и материалите, изработени от настанените в ЦНСТ – Хърсово.

 На предишните отчетни събрания Настоятелството беше много критикувано за работата му с хората в неравностойно положение. Тя все още е недостатъчна, но през отчетния период направихме някои стъпки в тази посока – както вече погоре споменах, съвместно се чества Първи март с настанените от ЦНСТ в селото, като обитателите на този Център бяха закичени с мартеници изработени на седянка от жените – членки на Читалището и почерпени с домашно приготвени баница и сладкиши.

 Два поредни месеца в края на годината бяха проведени срещи с представители на ЦСП – Разград във връзка с домашното насилие при строго спазване на противоепидемиологичните изисквания на санитарните власти.

 Във връзка с наближаващите Коледни празници и заради пандемията по решение на Читалищното настоятелство беше проведена акция „Коледна усмивка за всеки” като бяха раздадени „коледни пакети” на децата на читалищните членове и на хората в неравностойно положение от селото.

И през изминалата 2021 година читалището разработи проект по Програмата на Министерството на културата „Българските библиотеки – съвременни центрове за четене и информираност”,но не бяхме одобрени.

 През месец октомври Председателят и секретаря на читалището се включиха в онлайн обучение „Организация и управление на читалищната дейност” към СА „Димитър Ценов” Свищов – Център за професионално обучение.

 Подновен беше абонамента на читалището за 2021г. – един регионален и два седмични вестника.

 Проведени бяха всички задължителни събрания – едно общо отчетно през месец март и едно общо събрание за приемане на Насоките за развитие и дейността на читалището за 2022г. през месец ноември.

 През 2021 година, за мероприятията през всеки месец беше изготвян и представян в РЕКИЦ Културен календар, който е неотменно задължение на всяко читалище.

 По отношение на техническата поддръжка и обезпеченост на сградата, бяха приведени в изправност всички повредени и дълго време неработещи уреди и съоръжения: ремонтиран беше климатика в салона, открита беше нова партида във ВиК Исперих и редовно се плаща консумираната вода, към електродоставчика беше отправено искане за включване на нощна тарифа на електроенергията, което доведе до намаляване на разхода за ток.

 За отчетната година Читалищното настоятелство има 5 заседания, Проверителната комисия – 4.

 Иска ми се в заключение да кажа, че и тази година сме се справили въпреки тежките условия,в които ни се наложи да работим свързани с ограничени средства. Но когато има воля и търпение и най-вече подкрепата на читалищните членове, ние ще дадем всичко от себе си да запазим и съхраним традициите, които са ни завещали нашите деди и ще направим живота ви по-интересен и изпълнен с мечти за бъдещето.

 Председател на ЧН:

 Розалина Данева-Борисова

